กุยฮุย

กุยฮุย (8 เมษายน ค.ศ. 184 – 14 มีนาคม ค.ศ. 235) หรือ กัว นฺหวี่หวาง  พระนามอย่างเป็นทางการคือ จักรพรรดินีเหวินเต๋อ  เป็นจักรพรรดินีแห่งรัฐวุยก๊กในยุคสามก๊กของจีน อภิเษกสมรสกับโจผี จักรพรรดิองค์แรกแห่งวุยก๊ก
ภูมิหลังครอบครัวและสมรสกับโจผี.
กุยเฮง (郭永 "กัว หย่ง") บิดาของกุยฮุยมาจากสืบเชื้อสายจากขุนนางชั้นผู้น้อยในท้องถิ่น เมื่อกุยฮุยยังเยาว์มีชื่อเสียงในเรื่องสติปัญญา กุยเฮงผู้บิดาประทับใจในความสามารถของบุตรสาวจึงตั้งชื่อรองที่มีความแปลกว่า "นฺหวี่หวาง" (มีความหมายว่า "กษัตริย์หญิง") บิดามารดาของกุยฮุยเสียชีวิตเมื่อกุยฮุยอายุ 5 ปี กุยฮุยกลายมาเป็นข้ารับใช้ในบ้านของคนผู้หนึ่งที่มีบรรดาศักดิ์ถงตีโหว (銅鞮侯) ในที่สุดกุยฮุยก็ได้เป็นสนมคนหนึ่งของโจผีขณะเมื่อโจผีเป็นรัชทายาทของโจโฉที่เป็นวุยอ๋อง โดยไม่ทราบแน่ชัดว่ากุยฮุยมาเป็นสนมของโจผีได้อย่างไร กุยฮุยกลายเป็นคนโปรดของโจผีอย่างรวดเร็ว โจผีชอบกุยฮุยมากถึงขั้นเริ่มเหินห่างจากเอียนซีผู้เป็นชายาซึ่งก็มีชื่อเสียงในเรื่องความงาม กุยฮุยให้คำแนะนำอันหลักแหลมเกี่ยวกับการเมืองแก่โจผีในระหว่างที่เกิดความขัดแย้งเรื่องการเป็นผู้สืบทอดระหว่างโจผีกับเหล่าน้องชาย ชีวประวัติของกุยฮุยยังระบุอีกว่าเมื่อโจผีได้เป็นรัชทายาทในที่สุด กุยฮุยมีส่วนอย่างมากในการวางแผนให้โจผีเป็นรัชทายาท เอียนซีจึงสูญเสียความโปรดปรานจากโจผีไปโดยสิ้นเชิง เอียนซียังบ่นว่าโจผีชอบหญิงอื่นมากกว่าตน หลังโจผีขึ้นเป็นจักรพรรดิแห่งวุยก๊กในช่วงปลายปี ค.ศ. 220 (หลังบังคับพระเจ้าเหี้ยนเต้ให้สละราชย์ให้ตน) โจผีจึงบังคับให้เอียนซีฆ่าตัวตายในเดือนสิงหาคม ค.ศ. 221 ต่อมาในเดือนตุลาคม ค.ศ. 222 โจผีสถาปนากุยฮุยเป็นจักรพรรดินี
ในฐานะจักรพรรดินี.
หลังจากุยฮุยขึ้นเป็นจักรพรรดินี กล่าวกันว่ากุยฮุยเป็นผู้นำที่ดีของเหล่าสนมในวัง ปฏิบัติต่อเหล่าสนมเป็นอย่างดีและอบรมตามสมควรเมื่อสนมประพฤติไม่เหมาะสมพร้อมทั้งเก็บงำความผิดไม่ให้รู้ถึงโจผี กุยฮุยยังเป็นผู้ใช้จ่ายอย่างมัธยัสถ์ ในปี ค.ศ. 226 กุยฮุยทำตามคำขอร้องของจักรพรรดินีพันปีหลวงเปียนซีผู้เป็นพระสัสสุ (แม่สามี) ในการเกลี้ยกล่อมโจผีให้ละเว้นโทษให้โจหองแม้ว่าโจผีจะเคยแค้นโจหองมาแต่ก่อน 
กุยฮุยไม่มีพระโอรสกับโจผี โอรสองค์โตของโจผีคือโจยอยซึ่งเกิดกับเอียนซีจึงถือเป็นทายาทโดยสันนิษฐาน แต่เพราะเหตุที่เกิดขึ้นกับเอียนซีจึงทำให้โจยอยไม่ได้รับการตั้งเป็นรัชทายาท แต่ตั้งเป็นเพียงเพงงวนอ๋อง (平原王 "ผิงยฺเหวียนหวาง") (มีบันทึกที่ไม่สอดกล้องกันว่าโจยอยได้รับการเลี้ยงโดยกุยฮุย หรือโดยหลี่กุ้ยเหริน (李貴人) สนมคนหนึ่งของโจผี) ขณะที่กุยฮุยเป็นจักรพรรดินี มีความสัมพันธ์ที่มีไมตรีต่อโจยอย ไม่มีหลักฐานว่ากุยฮุยคัดค้านโจผีที่กำลังประชวรหนักในการตั้งโจยอยเป็นรัชทายาทในปี ค.ศ. 226 โจผีสวรรคตไม่นานหลังจากนั้น โจยอยขึ้นครองสืบราชบัลลังก์
ในฐานะจักรพรรดินีพันปีหลวง.
จักรพรรดิโจยอยแม้ว่าจะเชิดชูเกียรติเอียนซีพระมารดาที่ล่วงลับในฐานะจักรพรรดินี แต่ก็ยังให้เกียรติกุยฮุยพระมารดาบุญธรรมในฐานะจักรพรรดินีพันปีหลวง รวมถึงพระราชทานทรัพย์และตำแหน่งให้กับสมาชิกในตระกูลของกุยฮุย กุยฮุยสิ้นพระชนม์ในวันที่ 14 มีนาคม ค.ศ. 235 และได้รับการฝังพระศพในวันที่ 16 เมษายน ค.ศ. 235 ด้วยเกียรติอย่างจักรพรรดินีเคียงคู่โจผีผู้เป็นพระสวามี ตระกูลของกุยฮุยยังคงได้รับเกียรติจากจักรพรรดิโจยอยผู้เป็นพระโอรสบุญธรรม 
อย่างไรก็ตาม สาเหตุการสิ้นพระชนม์ของกุยฮุยยังคงเป็นประเด็นถกเถียงทางประวัติศาสตร์ บันทึกทางประวัติศาสตร์ที่เชื่อถือได้ (แม้ว่าจะยังไม่มีข้อสรุป) ระบุว่าครั้งหนึ่งในรัชสมัยจักรพรรดิโจยอย สนมหลี่กุ้ยเหรินในจักรพรรดิโจผีทูลโจยอยเรื่องที่กุยฮุยมีส่วนสำคัญในการเสียชีวิตของเอียนซี และทูลต่อไปว่าหลังการเสียชีวิตของเอียนซี เป็นกุยฮุยที่เสนอให้ฝังศพของเอียนซีโดยมีผมคลุมใบหน้าและในปากเต็มไปด้วยแกลบ เพื่อว่าแม้เมื่อเอียนซีเสียชีวิตไปแล้วก็ไม่สามารถจะพูดบ่นได้อีก โจยอยทรงกริ้วและเสด็จไปพบกุยฮุย กุยฮุยไม่อาจปฏิเสธได้ว่าพระองค์มีส่วนร่วม โจยอยจึงบังคับให้กุยฮุยกระทำอัตวินิบาตกรรม ขณะที่โจยอยทำการฝังพระศพของกุยฮุยด้วยเกียรติอย่างจักรพรรดินี ก็ให้นำพระเกศาคลุมพระพักตร์ (เพื่อไม่ให้กุยฮุยเห็นแสงตะวันได้อีก) และให้ในพระโอษฐ์เต็มไปด้วยแกลบ (เพื่อไม่ให้กุยฮุยตรัสอะไรได้อีกในปรโลก)
อย่างไรก็ตาม แม้หลังการสิ้นพระชนม์ของกุยฮุย ตระกูลของกุยฮุยก็ยังคงได้รับความโปรดปรานจากโจยอยโดยเฉพาะกัว เปี่ยว (郭表) ลูกพี่ลูกน้องของกุยฮุยซึ่งได้สืบทอดบรรดาศักดิ์จากกุยเฮงบิดาของกุยฮุยและได้รับการเลื่อนยศเป็นขุนพล